b"\n_START_ARTICLE_\nImpossible Princess\n_START_SECTION_\nOzadje\n_START_PARAGRAPH_\nLeta 1995 je Kylie Minogue posnela pesem\xc2\xa0\xc2\xbbWhere the Wild Roses Grow\xc2\xab, duet z avstralskim rock glasbenikom Nickom Caveom. Besedilo pesmi je predstavljalo perspektivi morilca (Nick Cave) in njegove \xc5\xbertve (Kylie Minogue). Istega leta je na predlog Nicka Cavea na prireditvi \xc2\xbbPoetry Jam\xc2\xab\xc2\xa0v Royal Albert Hall v Lonodnu recitirala besedilo svoje uspe\xc5\xa1nice\xc2\xa0\xc2\xbbI Should Be So Lucky\xc2\xab. Kasneje je Kylie Minogue dejala, da ji je Nick Cave vlil samozavest, ki ji je omogo\xc4\x8dila, da se je pri\xc4\x8dela izra\xc5\xbeati preko glasbe: \xc2\xbbNau\xc4\x8dil me je, da ne smem ustvarjati ne\xc4\x8desa, kar zelo odstopa od moje prave osebnosti, \xc5\xa1e vseeno pa lahko podrobneje razi\xc5\xa1\xc4\x8dem stvari, ki me zanimajo, saj pri tem ne bom izgubila svojega jedra. Osebno se mi je najte\xc5\xbeje zdelo najti svoje jedro in biti popolnoma iskrena v svoji glasbi.\xc2\xab_NEWLINE_Naslednjega leta je Kylie Minogue pri\xc4\x8dela z razmerjem s francoskim fotografom St\xc3\xa9phaneom Sednaouijem. Skupaj sta ve\xc4\x8dkrat potovala po Zdru\xc5\xbeenih dr\xc5\xbeavah Amerike in po ju\xc5\xbeni Kitajski v iskanju lastne identitete. Kylie Minogue je dejala, da se je tudi zaradi razmerja s St\xc3\xa9phaneom Sednaouijem po\xc4\x8dutila bolj svobodno pri lastnem izra\xc5\xbeanju svojega glasbenega sloga in talenta. St\xc3\xa9phane Sednaoui jo je seznanil tudi z glasbeniki kot so Bj\xc3\xb6rk, Shirley Manson in njena glasbena skupina Garbage, japonska pop glasbenica Towa Tei in glasbena skupina U2; vsi ti so vplivali na glasbene elemente z albuma Impossible Princess.\n_START_SECTION_\nSnemanje in produkcija\n_START_PARAGRAPH_\nHouse duet Brothers in Rhythm, ki ga sestavljata Steve Anderson in Dave Seaman, je bil izbran za opravljanje glavne produkcije albuma. Leta 1995 je Kylie Minogue z duetom Brothers in Rhythm pri\xc4\x8dela snemati demo posnetke v studijih Real World v Bathu, Anglija. Demo posnetke so ve\xc4\x8dinoma sestavljala besedila, ki jih je napisala Kylie Minogue, z razli\xc4\x8dnimi melodijami v ozadju. Kasneje so jih preuredili in dodali oziroma zamenjali nekaj in\xc5\xa1trumentov ter tako oblikovali prve pesmi, kasneje vklju\xc4\x8dene na album. Ostale u\xc4\x8dinke sta Steve Anderson in Gavyn Wright opravila v studiu Sarm West v Londonu, sredi leta 1996 pa je Alan Bremner v studiu Real World posnel \xc5\xa1e ve\xc4\x8dino remixov za pesmi. Album Impossible Princess so snemali skoraj dve leti, s \xc4\x8dimer je postal drugi projekt Kylie Minogue, na katerem je delala najdlje, takoj za avstralsko telenovelo Sosedje. Steve Anderson je kasneje razlo\xc5\xbeil, da so album snemali tako dolgo, ker so \xc5\xbeeleli, da bi prikazal \xc2\xbb\xc4\x8disti perfekcionizem vseh kreativno vpletenih v njegov nastanek.\xc2\xab\n_START_SECTION_\nPisanje in sestava\n_START_PARAGRAPH_\nKylie Minogue je besedila za pesmi z albuma Impossible Princess pri\xc4\x8dela pisati okoli leta 1996 med svojimi potovanji po Zdru\xc5\xbeenih dr\xc5\xbeavah Amerike in Kitajskem s St\xc3\xa9phaneom Sednaouijem. Ko se je vrnila v Avstralijo, je pri\xc4\x8dela zapisovati besede in raziskovati, kak\xc5\xa1en je njihov pomen v stavkih. \xc5\xbde prej je sodelovala pri pisanju nekaterih svojih pesmi, a sama jih je ozna\xc4\x8dila za \xc2\xbbvarne, nevpadljive kombinacije besed z ritmom, in to je bilo vse.\xc2\xab Za pisanje pesmi z albuma Impossible Princess sta jo navdihnila St\xc3\xa9phane Sednaoui in njena lastna izku\xc5\xa1nja \xc5\xbeivljenja pod drobnogledom javnosti. Na za\xc4\x8detku je te\xc5\xbeko sprejela svojo preteklost, saj je, ko se je ozirala nazaj, spoznala, da je mnogo njenih izku\xc5\xa1enj povezano z bole\xc4\x8dino in zmedeno osramo\xc4\x8denostjo. Ko se je spopadla s preteklostjo, si je povrnila samozavest; dejala je, da se je po\xc4\x8dutila \xc2\xbbkot da bi preplezala Mount Everest ali sko\xc4\x8dila z letala. Toliko re\xc4\x8dem sem se tako dolgo izogibala, pa sploh niso bile tako zapletene. To mi je ves \xc4\x8das pravil Nick [Cave]. 'Bilo bi \xc4\x8dudovito. Soo\xc4\x8dila bi se z vso svojo preteklostjo in nazadnje bi se po\xc4\x8dutila veliko bolje.' In ni se motil.\xc2\xab_NEWLINE_Leta 1996 je Kylie Minogue sodelovala s \xc4\x8dlani alternativne glasbene skupine Manic Street Preachers. Na njegovem domu se je sre\xc4\x8dala z njihovim glavnim pevcem, Jamesom Deanom Bradfieldom, ki ji je kasneje poslal demo posnetek pesmi \xc2\xbbI Don't Need Anyone\xc2\xab. Kylie Minogue je bila pesem zelo v\xc5\xa1e\xc4\x8d, saj naj bi bilo \xc2\xbbtako \xc4\x8dudovito sli\xc5\xa1ati nekaj tako druga\xc4\x8dnega od tistega, kar sem ustvarjala prej. Nekaj sve\xc5\xbeega je pri\xc5\xa1lo do mene v \xc4\x8dasu, ko sem to najbolj potrebovala, prevzeli so nekaj kreativnega nadzora in jaz sem si lahko privo\xc5\xa1\xc4\x8dila nekaj premora.\xc2\xab Kylie Minogue je Jamesu Deanu Bradfieldu predstavila \xc5\xa1e dve svoji besedili. Obe besedili je zdru\xc5\xbeil in tako ustvaril glavni singl z albuma, pesem\xc2\xa0\xc2\xbbSome Kind of Bliss\xc2\xab._NEWLINE_Album je na za\xc4\x8detku vklju\xc4\x8deval le pesmi, ki jih je napisala Kylie Minogue. Kylie Minogue je na klavirju ustvarila glasbo za pesem \xc2\xbbToo Far\xc2\xab, kasneje pa so med produkcijo pesmi dodali \xc5\xa1e druge in\xc5\xa1trumente. Kylie Minogue je v dveh letih nastajanja albuma z raznimi producenti napisala \xc5\xa1e ve\xc4\x8d ducatov pesmi, a veliko jih ni nikoli iz\xc5\xa1lo. Potem, ko so dokon\xc4\x8dali s pisanjem besedila pesmi, je Kylie Minogue posnela demo posnetek, da so lahko ocenili vrednost pesmi._NEWLINE_Kylie Minogue je z albumom Impossible Princess prevzela toliko kreativnega nadzora, kot si je \xc5\xbeelela \xc5\xbee vso svojo kariero. Zalo\xc5\xbeba Deconstruction Records zaradi slabega zdravstvenega stanja njihovega vodje, Petea Hadfielda, ni nadziralo nastajanja albuma. Zato je imela Kylie Minogue ve\xc4\x8d besede pri sprejemanju pomembnih odlo\xc4\x8ditev povezanim z le-tem. Na za\xc4\x8detku je verjela, da bo album vklju\xc4\x8deval preve\xc4\x8d glasenih slogov, a si je kasneje premislila: \xc2\xbbNisem \xc5\xbeelela ustvariti neke la\xc5\xbenive podobe same sebe. To je resnica, saj bi lagala, \xc4\x8de bi cel album zvenel kot pesem 'Some Kind of Bliss' ali kot pesem 'Too Far'. Sem namre\xc4\x8d vsestranska oseba.\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nAlbum Impossible Princess je bil izredno uspe\xc5\xa1en v Avstralija, kjer je na glasbeni lestvici zasedel \xc4\x8detrto mesto, kasneje pa je januarja 1998 na lestvici Australian Music Report zasedel prvo mesto. Postal je enaintrideseti najbolje prodajan album leta 1998 in za 70.000 prodanih izvodov prejel platinasto certifikacijo s strani organizacije Australian Recording Industry Association (ARIA). Poleg tega je album petintrideset tednov ostal med prvimi petdesetimi pesmimi na avstralski lestvici, s \xc4\x8dimer je postal tamkaj najuspe\xc5\xa1nej\xc5\xa1i album Kylie Minogue. Poleg tega, da je bil komercialno izredno uspe\xc5\xa1en, je album Impossible Princess s strani glasbenih kritikov ob izidu po\xc5\xbeel predvsem pozitivne ocene in bil na podelitvi nagrad ARIA Awards leta 1998 nominiran za mnogo nagrad. V Zdru\xc5\xbeenem kraljestvu je album na glasbeni lestvici zasedel deseto mesto in 1. aprila 1998 prejel srebrno certifikacijo s strani organizacije British Phonographic Industry (BPI).\n_START_SECTION_\nSingli\n_START_PARAGRAPH_\nPrvi in glavni singl z albuma, pesem\xc2\xa0\xc2\xbbSome Kind of Bliss\xc2\xab, je postal najmanj uspe\xc5\xa1en singl Kylie Minogue, saj je zasedel samo dvaindvajseto mesto na britanski in sedemindvajseto na avstralski glasbeni lestvici. Pesem, ki jo je napisal James Dean Bradfield iz glasbene skupine Manic Street Preachers, je menil, da je Kylie Minogue s pesmijo predstavila bolj rock zvok, saj je bil ve\xc4\x8dji poudarek na kitarah in tolkalih, s \xc4\x8dimer je dosegla u\xc4\x8dinke, za katere si je prizadevala \xc5\xbee zelo zgodaj v svoji karieri. Singl so prvi\xc4\x8d predvajali na pogrebu Diane, princese Walesa, a ni bil niti pribli\xc5\xbeno tako uspe\xc5\xa1en kot pesem\xc2\xa0\xc2\xbbCandle in the Wind 1997\xc2\xab\xc2\xa0Eltona Johna, izdana ob istem \xc4\x8dasu, ki je postala najhitreje prodajan singl v Veliki Britaniji, saj je samo v prvem dnevu od izida prodala 658.000 izvodov in v prvem tednu 1,5 milijona izvodov ter pet tednov ostala na vrhu britanske lestvice._NEWLINE_Drugi singl z albuma,\xc2\xa0\xc2\xbbDid It Again\xc2\xab, je vklju\xc4\x8deval zelo agresiven vokalen slog, nanj pa so vplivali predvsem alternativna in vzhodnja\xc5\xa1ka glasba. Pesem je zasedla eno izmed prvih dvajsetih mest tako na avstralski kot na britanski glasbeni lestvici. Za pesem so posneli tudi videospot, ki ga je re\xc5\xbeiral Pedro Romanhi. Kylie Minogue je kasneje dejala, da se je z videospotom pravzaprav nor\xc4\x8devala iz svoje podobe v medijih; v njem se je namre\xc4\x8d pojavila v treh vlogah, v kateri se pojavlja najve\xc4\x8djkrat, in sicer kot \xc2\xbbneodvisna Kylie\xc2\xab, \xc2\xbbseksi Kylie\xc2\xab, \xc2\xbbplesna Kylie\xc2\xab\xc2\xa0in \xc2\xbblu\xc5\xa1tkana Kylie\xc2\xab, vse tri osebnosti pa se bojujejo za nadvlado._NEWLINE_Pesem\xc2\xa0\xc2\xbbBreathe\xc2\xab, tretji singl z albuma, je zasedla eno izmed prvih dvajsetih mest na britanski ter eno izmed prvih tridesetih na avstralski lestvici. Drugod po svetu je bila pesem moderatno dokaj uspe\xc5\xa1na; med drugim je zasedla prvo mesto na izraelski lestvici._NEWLINE_Pesem\xc2\xa0\xc2\xbbCowboy Style\xc2\xab\xc2\xa0so v Avstraliji zaradi tamkaj\xc5\xa1njega uspeha njene turneje Intimate and Live ekskluzivno izdali tudi kot singl. Zasedel je devetintrideseto mesto na avstralski glasbeni lestvici."